એણે બીજો નિર્ણય એ કર્યો કે નૉરફોકની નજીક વર્જિનીયાના ચેસપિકમાં એની પત્નીના સગાંઓ વસતાં હતાં, એમની નજીક વસવાનું વિચાર્યું. એણે આ બે નિર્ણયો એની જીવનવ્યવસ્થા ગોઠવવા માટે કર્યા અને બાકીનાબે નિર્ણયો જગતને કશુંક આપવા માટે કર્યા. એનો ત્રીજો નિર્ણય એ હતો કે પૅન્ક્રિયાસના કેન્સરનું સંશોધન કરતી કોઈ પ્રયોગશાળા કે હોસ્પિટલને પોતાના પર પ્રયોગો કરવાની છૂટ આપવી. એના આ નિર્ણય સામે એનાં સ્વજનોએ જ નહીં, બલ્કે ડૉક્ટરોએ પણ અસંમતિ દાખવી. આનું કારણ એ હતું કે કેન્સરને માટે કૅમોથેરાપીની સારવાર ખૂબ પીડાજનક હતી. એની આડઅસર એટલી બધી થતી કે દર્દી હતાશ કે નાસીપાસ થઈ જાય અને જિંદગીથી સાવ કંટાળી પણ જાય.